Dobrovoľníci pomoci EÚ majú rôznorodé vzdelanie a zručnosti, čo zohľadňuje prístup založený na potrebách na určenie vyslania dobrovoľníkov a výber potenciálnych dobrovoľníkov pomoci EÚ. Z 368 dobrovoľníckych príležitostí, ktoré majú byť k dispozícii v priebehu roka 2019, plánujú organizácie ponúknuť 275 pozícií (75,7 %) začínajúcim dobrovoľníkom (menej ako päť rokov príslušných skúseností) a 93 pozícií (25,3 %) skúseným dobrovoľníkom (viac ako päť rokov príslušných skúseností).

V grafe nižšie sú zobrazené krajiny, kam sa má na základe výzvy na predkladanie návrhov z roku 2018 začať vyslanie v roku 2019. Posúdenie bezpečnostnej situácie v každej krajine sa preskúma pred začiatkom vyslania (napr. v prípade Nikaraguy a Burundi).

Obrázok 2: Krajiny vyslania navrhnuté na základe výzvy na vyslanie z roku 2018

Od začiatku iniciatívy patrili medzi oblasti zručností, ktoré organizácie najviac požadovali, komunikácia (17 %), riadenie rizika katastrof (11 %), financie (10 %), budovanie kapacít (10 %), riadenie projektov (9 %), komunitný rozvoj (7 %), rodová rovnosť (7 %), monitorovanie a hodnotenie (4 %) a adaptácia na zmenu klímy (4 %).

Od začatia iniciatívy bolo úspešne dokončených 77 dobrovoľníckych činností online, z toho 54 v roku 2018. Medzi najčastejšie požadované úlohy patrili výskum, preklady, grafický dizajn, výmena znalostí, technológia a mapovacie činnosti.

Príklady dobrovoľníckych činností z projektov realizovaných v roku 2018

Projekt EU Aid Volunteers strengthening the resilience and response capacity of vulnerable and disaster-affected communities in the Middle East, Africa, Southern and Central America (Dobrovoľníci pomoci EÚ posilňujú odolnosť a schopnosť reagovať zraniteľných komunít a komunít postihnutých katastrofami na Blízkom východe, v Afrike, Južnej a Strednej Amerike) spája tri vysielajúce organizácie z Talianska (GVC) a zo Španielska (Alianza por la Solidaridad a Acción Contra El Hambre), ktoré spolupracujú na vyslaní 33 dobrovoľníkov pomoci EÚ na humanitárne činnosti v 19 hostiteľských organizáciách v 12 krajinách mimo EÚ (Tunisko, Palestína, Jordánsko, Libanon, Bolívia, Peru, Guatemala, Nikaragua, Burkina Faso, Burundi, Mozambik, Mauritánia). V Guatemale je cieľom projektu vybudovať kapacity miestnych organizácií hostiť dobrovoľníkov, predchádzať núdzovým situáciám a posilniť pripravenosť v prípade katastrofy. Európski a miestni občania spolupracujú na posilnení odolnosti zraniteľných komunít v najmenej rozvinutých a nestabilných krajinách. Začínajúci dobrovoľník pomoci EÚ pracujúci na monitorovaní, hodnotení, zodpovednosti a učení píše o svojej úlohe v Guatemale, kde vykonával prieskumy o výžive detí:

„V prvom rade, väčšinu času zaberajú krátkodobé úlohy na úrovni projektu. Ide napríklad o účasť na výbere príjemcov, výpočet veľkosti vzorky pre daný prieskum, zostavenie dotazníka na používanie na tablete, revíziu štatistických štúdií, vymedzenie ukazovateľov... Väčšinou je práca pomerne technická, mám však pocit užitočnosti, keď na účasť v projekte využívam svoje znalosti z informačných technológií a štatistiky. […] Z profesijného hľadiska ide o dobrú pripomienku toho, aké ťažké je nájsť rovnováhu medzi teóriou aplikovanou v praxi a existujúcou realitou. Ako náhodne vybrať domy do prieskumu v nadmorskej výške 2400 metrov, keď niektoré sú vzdialené 40 minút cesty pešo, sú izolované alebo za potokom? […] Zatiaľ čo prvý deň som sledoval veľmi odborných zamestnancov a učil sa od nich, potom, čo som sám vykonal prieskumy, som bol zodpovedný za jeden z dvoch tímov dvoch vyšetrovateľov a jedného antropometra, ktorý meria hmotnosť a výšku detí mladších ako päť rokov na odhalenie podvýživy.“ ( https://webgate.ec.europa.eu/echo/eu-aid-volunteers_en/story-meal_en )